Tifħir lil Alla l-ħallieq Bierek ruħ tiegħi, il-Mulej! Mulej, Alla tiegħi, inti kbir bil-bosta! Bis-sebħ u l-ġmiel inti mlibbes, bid-dawl, bħal b'mantell, inti mkebbeb. Inti frixt is-smewwiet bħal tinda, waqqaft fuq l-ilma l-għamajjar għolja tiegħek. Inti tagħmel is-sħab mirkeb tiegħek, fuq ġwienaħ ir-riħ tiġġerra. L-irjieħ tagħmilhom ħabbara tiegħek, u l-ilsna tan-nar qaddejja tiegħek. Int waqqaft l-art fuq is-sisien tagħha , b'mod li qatt ma titħarrek; bl-ibħra, bħal b'libsa, inti ksejtha; u l-ilmijiet waqfu fuq qċaċet l-għoljiet. Malli inti ċċanfarhom, jaħarbu; malli jriegħed leħnek, jitkexkxu. Mal-għoljiet jogħlew, fil-widien jinżlu; posthom, li int tajthom, jieħdu. Ma jaqbżux it-tarf li int ħażżiżtilhom, biex qatt aktar ma jerġgħu jgħattu l-art. L-għejun tiftħilhom għal ġol-widien, u huma jiġru qalb l-għoljiet. Jisqu l-bhejjem kollha tar-raba', u l-ħmir selvaġġi jaqtgħu l-għatx tagħhom. Ħdejhom jgħammru l-għasafar tal-ajru, minn qalb il-friegħi jsemmgħu l-għana tagħhom. Inti ssaqqi l-muntanji mill-imħażen għolja tiegħek , u tixba' l-art bil-frott ta' għemilek. Inti tnibbet il-ħdura għall-bhejjem, u l-ħxejjex li bihom jinqeda l-bniedem, biex joħroġ il-ħobż mill-art, inbid li jferraħ qalb il-bniedem, żejt li jsebbħilhom wiċċhom, u ħobż li jsaħħilhom qalbhom. Jixbgħu bl-ilma s-siġar tal-Mulej, iċ-ċedri tal-Libanu li hu ħawwel. Fihom ibejtu l-għasafar, iċ-ċikonja tgħammar fil-qċaċet tagħhom. Fl-għoljiet il-kbar joqogħdu ċ-ċriev, l-irdum jagħti l-kenn lill-fniek tax-xagħri. Il-qamar int għamilt biex juri ż-żmien, u lix-xemx urejtha xħin għandha tinżel. Titfa' d-dlam, u jsir il-lejl; fih jiġġerrew il-bhejjem kollha tal-bosk. Frieħ l-iljun jgħajtu biex jaħtfu, jittallbu mingħand Alla l-ikel tagħhom. Malli titla' x-xemx jinġabru, fl-għerien tagħhom jitgeddsu. U l-bniedem joħroġ għax-xogħol, u jibqa' jaħdem sa filgħaxija. Kemm huma kotrana l-għemejjel tiegħek, Mulej! Kollha bl-għerf għamilthom; Mimlija l-art bil-ħlejjaq tiegħek. Dan il-baħar ta' kobor u wisa' bla tarf, li fih jimraħ ħut bla għadd; bhejjem żgħar u bhejjem kbar. Id-dgħajjes jimxu fuq il-mewġ tiegħu, fih jitliegħeb il-Levjatan , li int għamilt. Minnek jistennew il-ħlejjaq kollha li tagħtihom ikilhom f'waqtu. Inti tagħtihom, u huma jiġbru; tiftaħ idejk, u jixbgħu bil-ġid. Jekk taħbi wiċċek, huma jinfixlu; jekk teħdilhom nifishom, imutu, u lejn it-trab jerġgħu jmorru. Malli tibgħat in-nifs tiegħek , jinħolqu, u inti ġġedded il-wiċċ tal-art. Jibqa' sebħ il-Mulej għal dejjem! Jifraħ il-Mulej bl-għemejjel tiegħu! Kif hu jħares lejn l-art titheżżeż; kif imiss l-għoljiet, idaħħnu. Ngħanni lill-Mulej tul ħajti kollha, indoqq lil Alla tiegħi kemm indum ħaj. Ħa togħġbu l-għanja tiegħi, għax jiena fil-Mulej l-hena tiegħi. Jintemmu minn fuq l-art il-midinbin, u jgħibu l-ħżiena. Bierek, ruħ tiegħi, il-Mulej. Hallelujah!